Hond help om baba op te spoorDie polisie in die Oos-Kaap is op soek na die ma van ŉ agt maande oue baba wat met behulp van ŉ hond gevind is. ŉ Lid van die gemeenskap het op 17 November met haar hond gaan stap in die omgewing van Mark- en Franciscostraat in Springfield, Port Elizabeth, het kapt. Sandra Janse van Rensburg, woordvoerder van die polisie, Dinsdag in ŉ verklaring gesê. “Die vrou het ŉ baba hoor huil en haar hond het vinnig in die rigting van die gehuil gehardloop. Die vrou het op ŉ agt maande oue babadogtertjie afgekom. Sy het op ŉ kombersie gelê en daar was ŉ sak by haar met room, melkbottels en klere in.” Die vrou het die Walmer-polisiestasie gekontak en ŉ saak van kinderverwaarlosing is aanhangig gemaak. “Die baba is intussen na ŉ hospitaal geneem vir waarneming en is tans in ŉ plek van veiligheid.” Enigiemand wat die polisie kan help om die ma op te spoor, kan ao Nomawethu Machewula kontak by 071 352 4644 of die naaste polisiekantoor.